REGOLAMENT TAL-KUMMISSJONI (KE) Nru 267/2009
tal-1 ta’ April 2009
li jibdel ir-Regolament (KE) Nru 1295/2008 dwar l-importazzjoni tal-ħops mill-pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikoli 192(2) u 195(2), flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 1295/2008 (2) jistabbilixxi fl-Anness I tiegħu, lista tal-aġenziji tal-pajjiżi terzi awtorizzati biex joħorġu attestazzjonijiet li jakkumpanjaw il-prodotti tal-ħops importati minn dawn il-pajjizi. Dawk l-attestazzjonijiet huma rikonoxxuti bħala ekwivalenti għaċ-ċertifikat stipulat fl-Artikolu 117 tar-Regolament (KE) Nru 1234/2007.
(2)
Hija r-responsabbiltà tas-servizzi konċernati tal-pajjiżi terzi li jżommu d-dejta mogħtija fl-Anness I għar-Regolament (KE) Nru 1295/2008 aġġornata u li jibagħtuha lis-servizzi tal-Kummissjoni, filwaqt li jżommu kooperazzjoni mill-qrib u ta’ fiduċja.
(3)
Il-Kroazja u s-Serbja ntrabtu li jkunu konformi mar-rekwiżiti stipulati fir-rigward tal-kummerċjalizzazzjoni tal-ħops u l-prodotti tal-ħops u awtorizzaw aġenzija sabiex toħroġ l-attestazzjonijiet tal-ekwivalenza. Huwa għalhekk meħtieġ li dawn l-attestazzjonijiet jintgħarfu bħala ekwivalenti għaċ-ċertifikati tal-Kommunità u li l-prodotti li huma jkopru għandhom jiġu rilaxxati għaċ-ċirkolazzjoni libera.
(4)
Ir-Regolament (KE) Nru 1295/2008 għandu jkun emendat skont dan.
(5)
Il-miżuri provduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Anness I għar-Regolament (KE) Nru 1295/2008 għandu jinbidel bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 1 ta’ April 2009